Solhat, badeshorts og solbriller kan med rette findes frem de kommende dage. Her rammes Danmark nemlig af en regulær hedebølge. Allerede torsdag kan temperaturerne ifølge DMI nå op på over 25 grader i det nordjyske. Det gør sig blandt andet gældende i Mariagerfjord Kommune. Også i Vesthimmerlands Kommune kan borgerne nogle steder se frem til en vaskeægte sommerdag med omkring 25 grader. I de nordligere kommuner forventes temperaturerne imidlertid ikke at nå op på de 25 grader. Video: Andreas Nyholm fra TV2 Vejret kommer herunder med dagens vejrprognose Torsdag er bare begyndelsen Selvom solcremen og badedyrene med god grund allerede kan findes frem torsdag, så kan dem, der elsker at slikke sol, for alvor glæde sig til fredag og ikke mindst weekenden. Højtrykket med varm luft, som giver masser af sol og svage vindforhold ventes nemlig at ligge over Danmark i omkring fem dage. Særligt i det sydlige Nordjylland spår DMI, at det bliver varmt, og her bliver det omkring 28 grader. Både i Rebild, Vesthimmerland, Mariagerfjord og sågar også Aalborg Kommune varsles der om potentiel hedebølge. Stedvis kan temperaturen i Danmark nå op på omkring 30 grader de kommende dage.

Referat:
Det ventes at blive varmest fra fredag til søndag, men allerede fra i dag kan flere nordjyder opleve, at temperaturen når op på 25 grader.